*Tämä artikkeli kertoo Helsingin Sörnäisten kaupunginosan osa-alueesta. Satamatyypistä katso artikkeli Kalastussatama.*

**Kalasatama** (ruots. *Fiskehamnen*) on Sörnäisten kaupunginosan osa-alue Helsingin itäisessä kantakaupungissa. Se käsittää suuren osan entistä Sörnäisten sataman aluetta, jolle on alettu rakentaa uutta laajaa asunto- ja toimistoaluetta. Osa-alueella on neljä tunnistettavaa aluetta: Itäväylän eteläpuolinen Sörnäistenniemi ja pohjoispuolinen Verkkosaari, länsireunassa oleva Suvilahti sekä näiden keskellä oleva Redin alue eli Kalasataman keskus. Myös Sörnäisiin kuuluvista Hanasaaresta ja Sompasaaresta puhutaan usein Kalasatamana, mutta ne muodostavat omat osa-alueensa.

Kalasatamasta on tulossa varsin tiiviisti rakennettu alue – asukkaita sinne arvioidaan tulevan lopulta noin 20 000, suunnilleen yhtä paljon kuin Kalliossa. Lisäksi alueelle kaavaillaan työpaikkoja noin 10 000 ihmiselle. Kalasataman keskuksen alueelle metroaseman ympärille rakentuu 23–35-kerroksisten tornitalojen keskittymä, joista Majakka valmistui vuonna 2019, Loisto syyskuussa 2021, Lumo One elokuussa 2022 ja Visio joulukuussa 2023. Tornitalojen keskiössä on syyskuussa 2018 avattu kauppakeskus Redi. 

Liikenteellisesti Kalasatama on keskeisellä paikalla, ja Suvilahden kaasukellojen pohjoispuolella sijaitseva pääkatujen ja Seututie 170:n muodostama liittymäalue on kantakaupungin merkittävimpiä solmupisteitä. Alueelle valmistui Kalasataman metroasema vuonna 2007. Syyskuussa 2018 aseman itäinen sisäänkäynti yhdistettiin vastavalmistuneeseen Rediin, mikä mahdollisti suoran pääsyn metroasemalta kauppakeskukseen ja sen päällä oleviin tornitaloihin. Metroaseman luona liikennöi useita linja-autoyhteyksiä, kuten runkolinjat 500 ja 510. Alueelle rakennetaan myös uutta raitiotieyhteyttä Pasilaan.

Historia
--------

Sörnäistenniemi vuonna 1930. Etualalla Suvilahden voimalaitosaluetta ja taaempana muun muassa Verkkosaaren höyrysaha ja puinen silta Kulosaareen.
Kalasatama kuuluu maantieteellisesti Sörnäisten kaupunginosaan. Ranta-alue eli Sörnäistenniemi oli pitkään metsäinen ja lähes asumaton, ja sen maamerkkinä oli korkea Englantilaiskallio. Sörnäinen alkoi teollistua, kun kaupunki vuonna 1825 määräsi sijoittamaan tehtaat ja työpajat tulipalovaaran vuoksi kaupungin ulkolaidoille. Alueelle rakennettiin Sörnäisten satama ja satamarata 1860-luvulla. Suomen ensimmäinen öljysatama syntyi alueelle vuonna 1889, ja konttiliikenne käynnistyi vuonna 1963. Satama jäi pois käytöstä 24. marraskuuta 2008, jolloin sen toiminnot siirrettiin Vuosaaren satamaan. Uusi Kalasatama on kehittynyt pääosin tälle satama- ja logistiikkatoimintojen alueelle.

Satama-alue vuonna 1993.
Vuonna 1919 valmistui ensimmäinen pysyvä silta Sörnäisistä Kulo­saareen, mihin kulki raitio­vaunu­linja Kauppa­torilta Sörnäisten kautta vuoteen 1951 saakka. Metrolinja itään valmistui vuonna 1982, mutta Kalasataman metroasema avattiin vasta vuonna 2007. Nykyinen Kulosaaren silta Itäväylällä jää länsipäästään Kalasataman keskuksen sisään. 

### Nykyaika

Kalasataman suunnittelu asuinalueeksi käynnistyi vuonna 1997, ja vuonna 2000 alueesta laadittiin joukkoliikenneselvitys. Vielä 2000-luvun alussa alueesta käytettiin nimityksiä Itäranta ja Sörnäistenranta–Hermanninranta. Kalasataman vakiintumista viralliseksi nimeksi edisti Kalasataman metroaseman avaaminen. Erilliseksi osa-alueeksi Kalasatama vahvistettiin virallisesti vuonna 2012, ja saman vuoden elo–syyskuussa ensimmäiset asukkaat muuttivat kaupungin vuokra-asuntoihin Antareksenkadulle. Vuoden 2020 lopussa Kalasatamassa asui noin 7 000 asukasta.

Kalasatamassa ovat konsertoineet muun muassa Green Day, Foo Fighters ja Metallica. Kalasatamassa on myös järjestetty Sonisphere-festivaali vuosina 2011 ja 2012. Weekend Festival järjestettiin samalla paikalla vuodesta 2013 vuoteen 2015.

### Nimistö

Kalasatamaan on luotu paljon satamahistoriaan viittaavaa nimistöä. Pohjana on käytetty Sörnäisten satamasta säännöllisesti liikennöineiden Suomen Höyrylaiva Oy:n lastilauttojen nimiä. Katunimistössä esiintyvät Antares, Arcturus, Ariel, Capella, Juno, Leo ja Polaris viittaavat kaikki vanhoihin aluksiin. Korttelinimistö pohjautuu slangiasuisiin sataman ammattinimikkeisiin: Dirika (johtaja), Fiskari (kalastaja), Gosari (talonmies), Kippari (kapteeni), Duunari (työmies), Junkki (laivapoika), Prikkari (satamakirjuri), Stuuvari (ahtaaja), Stevari (vartija), Trokari (salakauppias) ja Täkkäri (kansimies).

Alueet
------

### Kalasataman keskus ja tornitalot

Redi ja Kalasataman keskuksen tornitalot syksyllä 2023. Vasemmalta oikealle Visio, Lumo One, Majakka ja Loisto. Vision ja Lumo Onen välissä rakentuu Horisontti.
Kalasataman keskuksen muodostavat kauppakeskus Redi, toimistotorni ja seitsemän asuintornia. Kaksi kertaa Kampin keskuksen kokoinen Kalasataman keskus on kerrosalaltaan yli 170 000 neliömetriä. Sen toteuttaa SRV Yhtiöt Oyj. Keskuksen läpi kulkevat Itäväylä ja metrolinja. Ne on katettu Bryga-nimisellä viher- ja oleskelukannella, jolla sijaitsevat ostoskeskuksen ja asuinrakennusten piha-alueet. Aiemmin Redin ja tornitalojen paikalla sijaitsi Englantilaiskallio. Sen mukaan on nimetty alueella sijaitseva Englantilaisaukio.

Englantilaisaukio.
Rakentaminen alkoi huhtikuussa 2015, ja kauppakeskus Redi avautui syyskuussa 2018. Torneista ensimmäinen, Majakka, valmistui joulukuussa 2019. Loisto valmistui syyskuussa 2021. Kolmas torni Lumo One valmistui elokuussa 2022 ja neljäs torni Visio joulukuussa 2023. Horisontti-toimistotornitalon on arvioitu valmistuvan keväällä 2025. Torneissa on 23–35 kerrosta. Alkuperäisiin suunnitelmiin kuului myös 15-kerroksinen hotelli, mutta vuonna 2022 uutisoitiin hankkeen muuttuneen toimistotorniksi.

| Tornitalo | Valmistumisvuosi | Korkeus | Kerroksia |
| --- | --- | --- | --- |
| Majakka | 2019 | 134 m | 35 |
| Loisto | 2021 | 124 m | 32 |
| Lumo One | 2022 | 120 m | 31 |
| Visio | 2023 | 98 m | 24 |
| Horisontti | 2025 (tavoite) | 109 m | 26 |
| Kartta |  |  | 27 |
| Luotsi |  |  |  |
| Kapteeni |  |  |  |
|

### Sörnäistenniemi

Sörnäistenniemen aluetta. Taustalla Mustikkamaa ja Korkeasaari.
Sörnäistenniemi on noin 2 900 asukkaan alue Itäväylän ja Sompasaaren välissä. Alueelle on valmistunut Kalasataman peruskoulu, kaksi päiväkotia ja yksi tilapäinen päiväkoti, pari pientä päivittäistavaraliikettä ja muutama ravintola. Hotellitontti, jolla sijaitsee tilapäinen päiväkoti, rakennetaan myöhemmin. 

Sörnäistenniemen ja Suvilahden väliin valmistui 7. syyskuuta 2017 Kalasatamanpuisto, joka avautuu metrokorttelista merenrantaan. Kalasatamanpuistossa on nurmialuetta, pieni pelikenttä sekä leikki- ja grillauspaikka. Kyläsaaren ja Hermanninrannan Hermannin rantapuisto tulee täydentämään rantapromenadia. Rantaa pitkin kulkee kevyen liikenteen väylä Vantaan­joen suulta Arabian­rannan ja Kalasataman kautta Merihakaan. Vuonna 2016 valmistui pyöräilylle ja jalankululle tarkoitettu Isoisänsilta, joka johtaa Mustikkamaan ulkoilualueelle.

* Capellan puistotieCapellan puistotie
* CapellanaukioCapellanaukio
* KalasatamanpuistoKalasatamanpuisto
* IsoisänsiltaIsoisänsilta
* Sompasaarenkanava erottaa Kalasataman ja Sompasaaren toisistaan.Sompasaarenkanava erottaa Kalasataman ja Sompasaaren toisistaan.

### Suvilahti

Suvilahden vanhoja kaasukelloja on 2010-luvulla kunnostettu mittavilla peruskorjauksilla.
Suvilahti on historiallinen kaasutehdasalue, jonka rakennukset säilytetään ja joita kunnostetaan pääasiassa kulttuuritoimintaan. Alueella on vuosittain järjestetty lukuisia tapahtumia ja konsertteja, ja alueen roolia tapahtuma-alueena on tarkoitus kehittää entisestään. Alueelle suunnitellaan myös Suvilahti Event Hub -nimellä tunnettua tapahtumakeskusta.

Suvilahden viereisen Hanasaaren voimalaitoksen toiminta päättyi keväällä 2023. Hanasaareen on suunniteltu asuinrakentamista.

### Verkkosaari

Näkymä Verkkosaaresta kohti Kalasataman keskusta.
Verkkosaari sijaitsee Kalasataman keskuksen pohjoispuolella. Aluetta on rakennettu asuinalueeksi jo vuodesta 2015 alkaen, ja arvioitu valmistusmisaika kokonaisuudelle on vuosi 2028.

Aluerakentamisen aluejako
-------------------------

Kalasatama osa-alueena kuuluu Sörnäisten kaupunginosaan, mutta aluerakentamishankkeeseen luetaan mukaan koko entisen satama-alueen eteläosan ja Arabian­rannan välinen ranta-alue. Alue pohjautuu vuonna 2008 laaditun Sörnäistenrannan ja Hermanninrannan osayleiskaavan suunnittelualueeseen. Yleissuunnitelmassa mukaan on luettu myös koko Mustikkamaa-Korkeasaaren alue ja osa Hermanninmäestä.

Aluerakentamishanke on jaettu pienempiin osa-alueisiin, joiden rakentamisaika etenee Kalasataman metroasemalta alue kerrallaan pohjoiseen ja etelään, lukuun ottamatta pohjoisinta kampusaluetta, joka rakennettiin Arabianrannan rakentamisen yhteydessä. Suunnitelman mukaisesti koko ranta-alueen täydennysrakentaminen on valmiina vuoteen 2036 mennessä.

| Kalasataman alueet | Arvioidut rakennusvuodet |
| --- | --- |
| Sörnäistenniemi | 2010–2019 |
| Kalasataman keskus | 2011–2024 |
| Verkkosaaren eteläosa | 2015–2025 |
| Verkkosaaren pohjoisosa | 2019–2028 |
| Suvilahden tapahtuma-alue | 2022–2026 |
|

| Lähialueet | Arvioidut rakennusvuodet |
| --- | --- |
| Kampusalue (Hermanni) | 2015–2023 |
| Sompasaari (Sörnäinen) | 2015–2026 |
| Nihti (Sörnäinen) | 2021–2030 |
| Hermanninranta (Sörnäinen ja Hermanni) | 2024–2031 |
| Kyläsaari (Hermanni) | 2029–2036 |
|

Asunnot ja palvelut
-------------------

Kalasatama terveysaseman tilat otettiin käyttöön helmikuussa 2018.
Kalasatamaan rakentuu pääasiassa kantakaupunkimaisia umpikortteleita, joihin sijoittuu kivi­jalka­liikkeitä, kahviloita ja ravintoloita. Asumisvaihtoehtoja on kerrostaloista kaupunkipientaloihin, tornitaloihin ja terassitaloihin. Verkkosaaren rantaveteen rakennetaan ponttonien päälle kelluvia taloja. Alueelle rakennetaan omistusasuntoja sekä vapaarahoitteisia ja valtion tukemia vuokra-asuntoja, asumisoikeusasuntoja ja hintasäädeltyjä Hitas-asuntoja. Asuntoja valmistuu myös opiskelijoille ja vanhuksille. Suosituin asuntotyyppi on kaksio, ja keskipinta-ala 55 m2 on lähellä koko Helsingin kerrostaloasuntojen keskipinta-alaa.

Alueelle sijoittuu vahva palvelukeskittymä, jolle on varattu tiloja 45 000 neliötä sekä uusia puistoja ja kilometreittäin rantapromenadia. 

Kalasataman keskuksen pohjoispuolella Verkkosaaressa sijaitsee Kalasataman terveys- ja hyvinvointikeskus, joka on vuokrattu kaupungille vuoteen 2035 saakka. Terveysasema palvelee koko Sörnäisiä sekä Arabianrantaa, Hermannia ja Vallilaa. Keväällä 2019 valmistui Keskon uusi pääkonttori K-Kampus, joka sijoittuu Hermannin rantatien, Kalasatamankadun ja Työpajankadun väliseen kortteliin. Tammikuussa 2024 kauppakeskus Rediin avataan Kalasataman kirjasto.

K-Kampus on Keskon pääkonttori. Taustalla rakentuva tornitalo Lumo One.
### Kulttuurilaitokset

Kalasataman alueella toimii oppilaitoksia, museoita ja Suvilahden kulttuurikeskus. Siellä on 1980-luvulta lähtien pidetty myös teatteriesityksiä, musiikkitapahtumia ja tanssiaisia sekä sittemmin esimerkiksi Flow-festivaali. Vuonna 2007 Helsingin kaupunki päätti, että Suvilahdesta rakennetaan kulttuuri- ja taideteollisuusalue, itäinen vastine Kaapelille. Alueella on työ-, ateljee- ja esitystiloja taiteilijoille, taiteilijaryhmille ja muille kulttuuritoimijoille kuten sirkuskeskus Cirko ja Viro-keskus Eesti Maja.

Tukkutorin alueella Kalasataman Taiteilijatalossa Vanha talvitie 9 toimii Kansallisen Audiovisuaalisen Arkiston (KAVA) Elävän Kuvan Museo eli elokuvamuseo. Itse arkisto on Sörnäisten rantatiellä. Taiteilijatalossa on Suomen Taiteilijaseuran Ateljeesäätiön työhuoneita taiteilijoille.

Tukkutorille luodaan kaupungin ja Sitran yhteistyönä Hyvän Ruuan Keskus osana kaupungin ruokakulttuuristrategiaa. Se yhdistää elintarviketukkutoiminnan, ravintolatoiminnan ja ruokakulttuurin edistämisen ja koulutuksen.

Väestö
------

Suomenkielisiä asukkaita on Kalasatamassa 79 prosenttia ja ruotsinkielisiä noin 7 prosenttia. Asukkaista 14 prosenttia on vieraskielisiä. Vuonna 2019 Kalasataman asukkaiden keskitulo oli 45 195 euroa.

Ympäristö
---------

### Fiksu Kalasatama -hanke

Fiksu Kalasatama -hankkeessa kokeillaan uudenlaisia älykkään kaupungin toimintoja, ja alueella pyritään vähäpäästöisyyteen ja resurssiviisauteen. Hankkeissa painotetaan osallistavaa yhteissuunnittelua, ja alueelle pyritään luomaan myös yhteiskäyttötiloja. Älykkään kaupungin kokonaisuuteen kuuluu esimerkiksi ruokahävikin vähentäminen.

Kalasataman uutuuksia ovat myös älykäs sähköverkko ja jätteiden putkikuljetusjärjestelmä. Uuteen älykkääseen sähköverkkoon sisältyvät muun muassa paikallinen uusiutuva sähköntuotanto, kuten tuuli- ja aurinkovoima, sähköautoilua tukeva infrastruktuuri, sähkön varastointi sekä kotien ja liikerakennusten energiatehokas kiinteistöautomaatio. Jäteputki tulee kiertämään katuverkostossa ja kuljettamaan jätteet runkoputken kautta keräysasemalle.

### Taide

Kalasatamaan on sijoitettu sekä rakentamisaikaista että pysyvää ympäristötaidetta. Taideteokset rahoitetaan alueen rakennuttajilta perittävällä kerrosneliökohtaisella maksulla (10 euroa/m2). Vuonna 2023 alueella käynnistetään "A Stream among Streams" -niminen julkisen tilan taiteen kokonaisuus, joka toteutetaan hiljalleen 2020-luvun aikana.

Liikenne
--------

Kalasataman liittymäalueella liikkuu suuria liikennevirtoja. Alueella sijaitsevat muun muassa metrosilta, Junatie sekä ramppeja Itäväylän ja Sörnäisten rantatien välillä.
Kalasatama sijaitsee liikenteellisesti hyvin keskeisellä paikalla: alueella yhdistyvät Itäväylä, Sörnäisten rantatie, Hermannin rantatie sekä Junatien ja Teollisuuskadun muodostava poikittaisyhteys Pasilaan. Kalasataman liittymäalue on kantakaupungin merkittävimpiä solmupisteitä. Liittymä on ramppeineen ja tasoineen monimutkainen, eikä sen sanota muodostavan viihtyisää kaupunkitilaa. Teollisuuskatu–Junatie-akselin kehitystyössä vanha Junatien silta puretaan ja liikennettä siirretään tulevaisuudessa liittymistä maantasoon, jolloin alueesta tulee kaupunkimaisempi ja helpommin navigoitava.

Kalasataman keskus on merkittävä joukkoliikenteen vaihtopaikka. Aluetta palvelevat Kalasataman metroasema, runkolinjat 500 ja 510, linjat
16, 55, 56 ja 59. Hermannin rantatietä pitkin Kalasatamaan ohjataan seutulinja 738 Keravalta ja jatkossa yhä enemmän linjoja Itä-Vantaalta.

Kalasatamaan rakentuu noin 7 000 autopaikkaa. Redistä pysäköintilaitoksessa on noin 2 000 paikkaa, ja liityntäpysäköintipaikkoja on 300.

### Hankkeet

Suunnitteilla on puolitoista kilometriä pitkä Sörnäistentunneli, joka yhdistäisi Sörnäisten rantatien ja Hermannin rantatien alittamalla Hermanninmäen. Tunneli vähentäisi autoliikennettä Kalasataman keskuksessa ja helpottaisi kevyttä liikennettä.

Pohjois–eteläsuuntainen Kalasatama–Pasila-raitiotie on linjattu kulkemaan Kalasataman läpi. Raitiotie yhdistää Kalasataman metroaseman Pasilan rautatieasemaan noin kymmenen minuutin matka-ajalla. Kalasataman eteläpuolella Nihdissä raitiotien on tarkoitus muodostaa joukkoliikenteen solmukohta Kruunusillat-yhteyden kanssa.

Lähteet
-------

1. 1 2  *Helsinki alueittain 2019*, s. 84. Helsingin kaupunki, kaupunginkanslia, kaupunkitutkimus ja -tilastot, 2020. ISBN 2323-4539. Teoksen verkkoversio (PDF) (viitattu 30.8.2021).
2. ↑  Taulukko: Helsingin väestön ennakollinen ikärakenne neljännesvuosittain ja alueittain alkaen 31.12.2015. Lopullinen tieto 31.12.2021 (Tilastokanta > Pääkaupunkiseutu alueittain > Väestö > Ennakkoväkiluku) *aluesarjat.fi*. Viitattu 31.1.2022.
3. ↑  Helsingin karttapalvelu (Postinumerojako) *kartta.hel.fi*. Viitattu 19.8.2021.
4. ↑  Kalasatama.fi *kalasatama.fi*. Viitattu 29.12.2010.
5. 1 2 3 4 5 6  Kalasataman karttoja  1.6.2021. Helsingin kaupunki. Viitattu 16.3.2023.
6. ↑  Helsingin karttapalvelu (Osa-aluejako) *kartta.hel.fi*. Viitattu 10.4.2021.
7. 1 2  Ensimmäiset asukkaat muuttivat Kalasatamaan 10 vuotta sitten – muistatko vielä tämän näkymän?  30.8.2022. Helsingin kaupunki. Viitattu 31.8.2022.
8. ↑  Kalasatama – Uutta Helsinkiä *uuttahelsinkia.fi*. Helsingin kaupunginkanslia. Viitattu 3.7.2019.
9. ↑  Asemat: Taide ja arkkitehdit Suomen raitiotieseura.  Arkistoitu 13.1.2013. Viitattu 6.6.2021.
10. ↑  Junatie – väyläympäristöstä kaupunkitilaksi (pdf) (s.12 Alueen Historia)  2019. Helsingin kaupunki. Viitattu 5.7.2021.
11. 1 2 3  Kalasatama – Historia *Uutta Helsinkiä*.  8.9.2017. Helsingin kaupunki. Viitattu 1.6.2021.  [vanhentunut linkki]
12. ↑  Kalasatama - Fiskehamn / Joukkoliikenneselvitys (pdf) (s. 1) *kalasatamaan.fi*.  18.5.2000. Helsingin kaupunkisuunnitteluvirasto.  Arkistoitu 21.9.2011. Viitattu 30.8.2021.
13. 1 2 3 4 5  Capella, Täkkäri ja Vinsentti – Kalasataman nimistöä *Uutta Helsinkiä*. Helsingin kaupunki. Viitattu 7.7.2021.
14. ↑  Helsingin kaupunginhallituksen pöytäkirja 26.11.2012, § 1329: Kaupungin piirijaon tarkistaminen ja kaupunginosajaon muutokset  26.11.2012. Helsingin kaupunki. Viitattu 18.2.2013.
15. 1 2 3  Millaista on asua Kalasatamassa? *Uutta Helsinkiä*. Helsingin kaupunki. Viitattu 7.7.2021.
16. ↑  Helsingin Kalasataman Horisontti SRV. Viitattu 6.1.2022.
17. ↑  Kauppakeskus Redin viherkansi kutsuu viihtymään Leca Finland. Viitattu 6.6.2021.
18. ↑  SRV on myynyt PATRIZIALLE 240 asuntoa ja tilat päiväkodille – Helsingin Kalasataman neljännen tornitalon rakentaminen alkaa  22.12.2021. SRV. Viitattu 6.1.2022.
19. ↑  Helsingin Kalasataman neljäs tornitalo valmistui palveluiden ja erinomaisten liikenneyhteyksien äärelle *srv.fi*.  20.12.2022. Viitattu 21.12.2022.
20. ↑  Toivonen, Hannu: Kalasataman viidennen tornitalon rakentaminen alkoi – 24. kerrokseen tulee terassi *Helsingin Uutiset*.  5.5.2023. Viitattu 5.5.2023.
21. ↑  Hotellitorni sittenkin toimistoksi Kalasatamassa – epävarmat tulevaisuudennäkymät vaikuttivat  8.8.2022. Helsingin Uutiset. Viitattu 22.8.2022.
22. 1 2  Kalasataman tornit (PDF) (s. 3)  23.5.2019. SRV. Viitattu 14.11.2022.
23. 1 2 3 4 5  Näin Kalasatamaa rakennetaan *Uutta Helsinkiä*.  8.6.2021. Helsingin kaupunki. Viitattu 7.7.2021.
24. ↑  Kalasatamanpuiston Avajaiset 2017 *YouTube*.  4.10.2017. Helsingin kaupunki. Viitattu 7.7.2021.
25. ↑  Salomaa, Marja: Hanasaaren voimala Helsingissä sulkeutuu viikon kuluttua *Helsingin Sanomat*.  22.3.2023. Viitattu 3.4.2023.
26. ↑  Palkoaho, Milla: Pian vapautuvaan Helsingin Hanasaareen kohdistuu suuria odotuksia: Tornitaloja ja "hyvinvointikeidas" (Maksullinen artikkeli) *Helsingin Sanomat*.  18.9.2022. Viitattu 3.4.2023.
27. ↑  Sörnäistenrannan ja Hermanninrannan osayleiskaava (pdf) (s. 4)  2008. Helsingin kaupunki. Viitattu 30.8.2021.
28. ↑  Kalasataman yleissuunnitelma (pdf) *Uutta Helsinkiä*.  25.1.2021. Helsingin kaupunkiympäristö. Viitattu 30.8.2021.
29. ↑  Karttoja ja aikatauluja  2019. Helsingin kaupunki.  Arkistoitu 16.4.2021. Viitattu 6.6.2021.
30. 1 2  Kalasatamassa on jo yli 10 000 asukasta *Helsingin kaupunki*.  23.2.2023. Viitattu 16.3.2023.
31. ↑  Kivinen, Lasse: Kalasataman kirjaston avajais­päivä selvisi *Helsingin Sanomat*.  13.9.2023. Viitattu 13.9.2023.
32. ↑  Kalasataman naapuriin suunnitteilla hyvän ruuan keskus *Uutta Helsinkiä*.  11.2.2019. Helsingin kaupunki. Viitattu 6.6.2021.
33. ↑  Takala, Sami: Konttisatamista kodeiksi *Helsingin Sanomat*.  27.8.2023. Viitattu 29.8.2023.
34. ↑  Fiksu Kalasatama *Uutta Helsinkiä*.  5.11.2020. Helsingin kaupunki. Viitattu 7.7.2021.
35. ↑  Kalasatamasta tuli julkkis *Uutta Helsinkiä*.  21.4.2016. Helsingin kaupunki. Viitattu 7.7.2021.
36. ↑  Älyverkko Helen.  Arkistoitu 8.10.2011. Viitattu 6.6.2021.
37. ↑  Maailman parasta kaupunkienergiaa Kalasatamassa *YouTube*.  5.11.2015. Helen Oy. Viitattu 6.6.2021.
38. ↑  Kalasatamassa jätteet kulkevat putkia pitkin *Helsingin kaupungin asunnot Oy*.  22.2.2019. Viitattu 6.6.2021.
39. ↑  Ka­la­sa­ta­ma *Uutta Helsinkiä*. Helsingin kaupunki. Viitattu 6.6.2021.
40. ↑  Kalasatamaan uusi julkisen tilan taidekokonaisuus *Helsingin kaupunki*.  3.3.2023. Viitattu 16.3.2023.
41. 1 2  Junatie – väyläympäristöstä kaupunkitilaksi | Ilmoittautumiskutsukilpailu (pdf)  2019. Helsingin kaupunki. Viitattu 7.7.2021.
42. ↑  Voisiko Junatien ympäristö olla laadukasta kaupunkitilaa? - Suunnittelukilpailussa viisi erilaista ideaa *Uutta Helsinkiä*.  28.9.2019. Helsingin kaupunki. Viitattu 7.7.2021.
43. 1 2  Sujuvat joukkoliikenneyhteydet *Uutta Helsinkiä*.  12.8.2020. Helsingin kaupunki. Viitattu 7.7.2021.
44. ↑  Salomaa, Marja: Kalasataman uusi bussiasema lyhentää Vantaan bussilinjoja *Helsingin Sanomat*.  6.5.2015. Viitattu 7.7.2021.
45. ↑  Armi, Suojanen: Bussien 711, 721 ja 731 pääteasemaa ei voi syksyllä siirtää Kalasatamaan – väliaikaiseksi päätepysäkiksi Hakaniemi *Vantaan Sanomat*.  29.3.2021. Viitattu 15.11.2021.
46. ↑   [vanhentunut linkki]
47. ↑  Sörnäistentunneli / Yleissuunnitelma *hel.fi*.  28.8.2020. Helsingin kaupunki. Viitattu 1.6.2021.
48. ↑  Helsingin kaupungin liikennelaitos: Kalasatamasta Pasilaan -hanke *Youtube*.  3.6.2020. Viitattu 9.4.2021.

Aiheesta muualla
----------------

* Kuvia tai muita tiedostoja aiheesta **Kalasatama** Wikimedia Commonsissa

* Kalasatama-projektin sivusto
* Kalasataman asukasyhdistys

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Helsingin kaupunginosat ja niiden osa-alueet suurpiireittäin |
| --- |
|  |
| Eteläinensuurpiiri | 
* **1. Kruununhaka**
* **2. Kluuvi**
* **3. Kaartinkaupunki**
* **4. Kamppi**
* **5. Punavuori**
* **6. Eira**
* **7. Ullanlinna**
* **8. Katajanokka**
* **9. Kaivopuisto**
* **13. Etu-Töölö**
* **14. Taka-Töölö**
* **20. Länsisatama**
	+ Hernesaari
	+ Jätkäsaari
	+ Lapinlahti
	+ Ruoholahti
* **31. Lauttasaari**
	+ Koivusaari
	+ Kotkavuori
	+ Myllykallio
	+ Vattuniemi
* **52. Suomenlinna**

 |  |
|  |
| Läntinensuurpiiri | 
* **15. Meilahti**
* **16. Ruskeasuo**
	+ Pikku Huopalahti
	+ Vanha Ruskeasuo
* **18. Laakso**
* **29. Haaga**
	+ Etelä-Haaga
	+ Kivihaka
	+ Lassila
	+ Pohjois-Haaga
* **30. Munkkiniemi**
	+ Kuusisaari
	+ Lehtisaari
	+ Munkkivuori
	+ Niemenmäki
	+ Talinranta
	+ Vanha Munkkiniemi
* **32. Konala**
* **33. Kaarela**
	+ Hakuninmaa
	+ Honkasuo
	+ Kannelmäki
	+ Kuninkaantammi
	+ Malminkartano
	+ Maununneva
* **46. Pitäjänmäki**
	+ Marttila
	+ Pajamäki
	+ Pitäjänmäen yritysalue
	+ Reimarla
	+ Tali

 |
|  |
| Keskinensuurpiiri | 
* **10. Sörnäinen**
	+ Hanasaari
	+ Kalasatama
	+ Sompasaari
	+ Vilhonvuori
* **11. Kallio**
	+ Linjat
	+ Siltasaari
	+ Torkkelinmäki
* **12. Alppiharju**
	+ Alppila
	+ Harju
* **17. Pasila**
	+ Itä-Pasila
	+ Keski-Pasila
	+ Länsi-Pasila
	+ Pohjois-Pasila
* **21. Hermanni**
	+ Hermanninmäki
	+ Hermanninranta
	+ Kyläsaari
* **22. Vallila**
* **23. Toukola**
	+ Arabianranta
	+ Toukola
* **24. Kumpula**
* **25. Käpylä**
* **26. Koskela**
* **27. Vanhakaupunki**

 |
|  |
| Pohjoinensuurpiiri | 
* **28. Oulunkylä**
	+ Maunula
	+ Maunulanpuisto
	+ Metsälä
	+ Patola
	+ Pirkkola
	+ Veräjälaakso
	+ Veräjämäki
* **34. Pakila**
	+ Itä-Pakila
	+ Länsi-Pakila
* **35. Tuomarinkylä**
	+ Haltiala
	+ Paloheinä
	+ Torpparinmäki
	+ Tuomarinkartano

 |
|  |
| Koillinensuurpiiri | 
* **36. Viikki**
	+ Latokartano
	+ Viikinmäki
	+ Viikinranta
	+ Viikin tiedepuisto
* **37. Pukinmäki**
* **38. Malmi**
	+ Ala-Malmi
	+ Malmin lentokenttä
	+ Pihlajamäki
	+ Pihlajisto
	+ Tattariharju
	+ Ylä-Malmi
* **39. Tapaninkylä**
	+ Tapanila
	+ Tapaninvainio
* **40. Suutarila**
	+ Siltamäki
	+ Tapulikaupunki
	+ Töyrynummi
* **41. Suurmetsä**
	+ Alppikylä
	+ Heikinlaakso
	+ Jakomäki
	+ Puistola
	+ Tattarisuo

 |
|  |
| Kaakkoinensuurpiiri | 
* **19. Mustikkamaa-Korkeasaari**
* **42. Kulosaari**
* **43. Herttoniemi**
	+ Herttoniemenranta
	+ Herttoniemen yritysalue
	+ Länsi-Herttoniemi
	+ Roihuvuori
* **44. Tammisalo**
* **48. Vartiosaari**
* **49. Laajasalo**
	+ Hevossalmi
	+ Jollas
	+ Kruunuvuorenranta
	+ Tullisaari
	+ Yliskylä
* **50. Villinki**
* **51. Santahamina**
* **53. Ulkosaaret**
	+ Itäsaaret
	+ Länsisaaret
* **Aluemeri**

 |
|  |
| Itäinensuurpiiri | 
* **45. Vartiokylä**
	+ Itäkeskus
	+ Marjaniemi
	+ Myllypuro
	+ Puotila
	+ Puotinharju
	+ Roihupelto
	+ Vartioharju
* **47. Mellunkylä**
	+ Kontula
	+ Kivikko
	+ Kurkimäki
	+ Mellunmäki
	+ Vesala
* **54. Vuosaari**
	+ Aurinkolahti
	+ Kallahti
	+ Keski-Vuosaari
	+ Meri-Rastila
	+ Mustavuori
	+ Niinisaari
	+ Nordsjön kartano
	+ Rastila
	+ Uutela

 |
|  |
| Östersundominsuurpiiri | 
* **55. Östersundom**
* **56. Salmenkallio**
* **57. Talosaari**
* **58. Karhusaari**
* **59. Ultuna**
	+ Landbo
	+ Puroniitty

 |
|  |
| Helsingin alueellinen jako |

 |